eNCA jammer oor Mandela-berig - Maroela Media
eNCA jammer oor Mandela-berig
Mandela. Foto: GCIS
eNews Channel Africa (eNCA) het om verskoning gevra nadat daar Maandagaand 'n storie uitgesaai is oor oudpresident Nelson Mandela waartydens 'n onderhoud van twee jaar gelede met sy vrou Graca Machel ingesluit is by die berig.
eNCA het op sy Twitter-blad gesê die onderhoud met Machel, waarin sy sê haar man se gesondheidstoestand is hartseer om te beleef, is in 2009 opgeneem. "Machel het nie reageer op Madiba se huidige hospitalisasie nie. Ons is jammer oor enige verwarring wat dit tot gevolg kon gehad het." In die onderhoud sê Machel dit is vir haar pynlik om sy vonkel te sien verdof. Dele van die onderhoud is ook deur ander media aangehaal.
Die presidensie het gister bekendgemaak dat Mandela 'n longinfeksie het. "Dokters het hul toetse afgehandel wat toon dat 'n vorige longinfeksie weer opgeduik het. Madiba word daarvoor behandel en hy reageer goed op dié behandeling. President Jacob Zuma bedank die publiek vir hul volgehoue ondersteuning en gebede vir Mandela en sy familie," het die presidensie bygevoeg. Mandela is Saterdag in Pretoria opgeneem vir "mediese sorg". Zuma het hom Sondag by die 1 Militêre hospitaal besoek.